Kiwi-blaser vir Noord-Suid-derby | Netwerk24
Kiwi-blaser vir Noord-Suid-derby
02 Mei 2018 09:54
Glen Jackson van Nieu-Seeland is as die skeidsregter vir Saterdag se Suid-Afrikaanse Superrugbyderby tussen die Stormers en Bulle op Nuweland (afskop om 15:05) aangewys.
Die Kiwi Glen Jackson is vir Saterdag se derby tussen die Stormers en die Bulle in Kaapstad met die fluitjie toevertrou. Foto: Gallo Images
Jackson was aan die stuur toe die Bulle verlede week in Pretoria 29-28 deur die Highlanders geklop is.
Die Kiwi is vanuit sekere oorde gekritiseer vir 'n omstrede beslissing laat in die kragmeting om aan die besoekers 'n strafskop toe te ken, maar hy word Saterdag weer met die fluitjie toevertrou.
Die Suid-Afrikaners Egon Seconds en Rasta Rasivhenge is Jackson se assistentskeidsregters, met hul landgenoot Willie Vos in die TV-hokkie.
Marius van der Westhuizen sal later die dag die fluitjie in die wedstryd tussen die Haaie en die Highlanders in Durban (afskop om 17:15) blaas.
Van der Westhuizen word bygestaan deur AJ Jacobs, Cwengile Jadezweni en Christie du Preez.
Vroeër Saterdag sal die Aussie Nic Berry die Leeus se kragmeting teen die Hurricanes in Wellington (afskop om 09:35 SA tyd) beheer.
Berry word deur die Kiwi's Ben O'Keeffe, Richard Kelly en Shane McDermott bygestaan.
Suid-Afrika se Jaco Peyper is met die wedstryd tussen die Waratahs en die Blues in Sydney (afskop om 11:45 SA tyd) toevertrou.